CELEX: 32018D1905
Language: el
Date: 2018-11-28 00:00:00
Title: Απόφαση (ΕΕ) 2018/1905 της Επιτροπής, της 28ης Νοεμβρίου 2018, σχετικά με την προτεινόμενη πρωτοβουλία πολιτών με τίτλο «Δημοψήφισμα σε επίπεδο ΕΕ σχετικά με το εάν οι ευρωπαίοι πολίτες επιθυμούν να παραμείνει ή να αποχωρήσει το Ηνωμένο Βασίλειο» [κοινοποιηθείσα υπό τον αριθμό C(2018) 8006]

6.12.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 310/27
               
            
         ΑΠΟΦΑΣΗ (ΕΕ) 2018/1905 ΤΗΣ ΕΠΙΤΡΟΠΗΣ
         της 28ης Νοεμβρίου 2018
         σχετικά με την προτεινόμενη πρωτοβουλία πολιτών με τίτλο «Δημοψήφισμα σε επίπεδο ΕΕ σχετικά με το εάν οι ευρωπαίοι πολίτες επιθυμούν να παραμείνει ή να αποχωρήσει το Ηνωμένο Βασίλειο»
         
            
               [κοινοποιηθείσα υπό τον αριθμό C(2018) 8006]
            
         
         (Το κείμενο στην αγγλική γλώσσα είναι το μόνο αυθεντικό)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 211/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, σχετικά με την πρωτοβουλία των πολιτών (1), και ιδίως το άρθρο 4,
         Εκτιμώντας τα ακόλουθα:
         
                     (1)
                  
                  
                     Το αντικείμενο της προτεινόμενης πρωτοβουλίας πολιτών με τίτλο «Δημοψήφισμα σε επίπεδο ΕΕ σχετικά με το εάν οι ευρωπαίοι πολίτες επιθυμούν να παραμείνει ή να αποχωρήσει το Ηνωμένο Βασίλειο» έχει ως εξής: «Όλοι οι ευρωπαίοι πολίτες θα πρέπει να έχουν τη δυνατότητα να εκφράζουν την πολιτική τους άποψη για το εάν επιθυμούν το Ηνωμένο Βασίλειο να παραμείνει στην Ευρωπαϊκή Ένωση».
                  
               
                     (2)
                  
                  
                     Οι κύριοι στόχοι της προτεινόμενης πρωτοβουλίας είναι οι εξής: «Το εν λόγω δημοψήφισμα δεν αποτελεί δεσμευτικό δημοψήφισμα αλλά δημοσκόπηση. Η Ευρωπαϊκή Επιτροπή θα πρέπει να υποστηρίξει τη δημοσκόπηση αυτή, δίνοντας σε όλους τους ευρωπαίους πολίτες, στα 28 κράτη μέλη, τη δυνατότητα να εκφράσουν την επιθυμία τους σχετικά με το εάν η αποχώρηση του Ηνωμένου Βασιλείου θα πρέπει να λάβει χώρα ή όχι. Ελπίζουμε ότι μπορούμε να βασιζόμαστε στην πλήρη υποστήριξη της Ευρωπαϊκής Επιτροπής, κυρίως διότι πιστεύουμε ότι είναι απαράδεκτο το γεγονός ότι όλοι οι ευρωπαίοι πολίτες παραπλανήθηκαν στο πλαίσιο λαϊκού δημοψηφίσματος με υποσχέσεις και δηλώσεις οι οποίες ουδόλως ανταποκρίνονται στην πραγματικότητα».
                  
               
                     (3)
                  
                  
                     Η Συνθήκη για την Ευρωπαϊκή Ένωση (ΣΕΕ) ενισχύει την ιθαγένεια της Ένωσης και βελτιώνει περαιτέρω τη δημοκρατική λειτουργία της Ένωσης προβλέποντας, μεταξύ άλλων, ότι κάθε πολίτης έχει το δικαίωμα να συμμετέχει στη δημοκρατική ζωή της Ένωσης μέσω της ευρωπαϊκής πρωτοβουλίας πολιτών.
                  
               
                     (4)
                  
                  
                     Για τον σκοπό αυτό, οι διαδικασίες και οι προϋποθέσεις που απαιτούνται για την πρωτοβουλία πολιτών θα πρέπει να είναι σαφείς, απλές, εύχρηστες και αναλογικές προς τον χαρακτήρα της, ώστε να ενθαρρύνουν τη συμμετοχή των πολιτών και να καθιστούν την Ένωση περισσότερο προσιτή.
                  
               
                     (5)
                  
                  
                     Το δικαίωμα κάθε κράτους μέλους να αποχωρήσει από την Ευρωπαϊκή Ένωση έχει κατοχυρωθεί στο άρθρο 50 παράγραφος 1 της ΣΕΕ, το οποίο προβλέπει ότι κάθε κράτος μέλος μπορεί να αποφασίσει να αποχωρήσει από την Ένωση σύμφωνα με τους εσωτερικούς συνταγματικούς του κανόνες.
                  
               
                     (6)
                  
                  
                     Μολονότι η Επιτροπή εκφράζει τη λύπη της για την απόφαση του Ηνωμένου Βασιλείου να αποχωρήσει από την Ευρωπαϊκή Ένωση, όπως δήλωσε ο Jean-Claude Juncker, πρόεδρος της Ευρωπαϊκής Επιτροπής, από κοινού με τον Martin Schulz, πρόεδρο του Ευρωπαϊκού Κοινοβουλίου, τον Donald Tusk, πρόεδρο του Ευρωπαϊκού Συμβουλίου, και τον Mark Rutte, ο οποίος ασκούσε την προεδρία του Συμβουλίου της Ευρωπαϊκής Ένωσης, στις 24 Ιουνίου 2016 (2), δεν υπάρχει νομική βάση στις Συνθήκες που θα επέτρεπε την έκδοση νομικής πράξης σχετικής με τη διαδικασία λήψης αποφάσεων εντός ενός κράτους μέλους αναφορικά με την γνωστοποίηση την πρόθεσης του εν λόγω κράτους μέλους να αποχωρήσει από την Ένωση, σύμφωνα με το άρθρο 50 της ΣΕΕ.
                  
               
                     (7)
                  
                  
                     Για τους λόγους αυτούς, η προτεινόμενη πρωτοβουλία πολιτών με τίτλο «Δημοψήφισμα σε επίπεδο ΕΕ σχετικά με το εάν οι ευρωπαίοι πολίτες επιθυμούν να παραμείνει ή να αποχωρήσει το Ηνωμένο Βασίλειο» προδήλως δεν εμπίπτει στο πλαίσιο των αρμοδιοτήτων της Επιτροπής να υποβάλει πρόταση για έκδοση νομικής πράξης της Ένωσης για την εφαρμογή των Συνθηκών, κατά την έννοια του άρθρου 4 παράγραφος 2 στοιχείο β) του κανονισμού, σε συνδυασμό με το άρθρο 2 σημείο 1 αυτού,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η καταχώριση της προτεινόμενης πρωτοβουλίας με τίτλο «Δημοψήφισμα σε επίπεδο ΕΕ σχετικά με το εάν οι ευρωπαίοι πολίτες επιθυμούν να παραμείνει ή να αποχωρήσει το Ηνωμένο Βασίλειο» απορρίπτεται.
         
         
            Άρθρο 2
            Η παρούσα απόφαση απευθύνεται στους διοργανωτές (μέλη της επιτροπής πολιτών) της προτεινόμενης πρωτοβουλίας πολιτών με τίτλο «Δημοψήφισμα σε επίπεδο ΕΕ σχετικά με το εάν οι ευρωπαίοι πολίτες επιθυμούν να παραμείνει ή να αποχωρήσει το Ηνωμένο Βασίλειο», τους οποίους εκπροσωπούν οι Erich Hutter και Tanja Glušič, που ενεργούν ως πρόσωπα επικοινωνίας.
         
         
            Βρυξέλλες, 28 Νοεμβρίου 2018.
            
               
                  Για την Επιτροπή
               
               Frans TIMMERMANS
               
                  Αντιπρόεδρος
               
            
         
         
            (1)  ΕΕ L 65 της 11.3.2011, σ. 1.
         
            (2)  http://europa.eu/rapid/press-release_STATEMENT-16-2329_el.htm